Búinn að vera (JGH)

„Ég er bara gamli góði Villi.“ Þetta varð fleyg setning þegar Vilhjálmur Þ. Vilhjálmsson tók við sem borgarstjóri í fyrravor. Nú er komið á daginn að góði Villi hefur verið of góður – við suma. Hann geislaði af sjálfstrausti og yfirvegun og vann hug og hjörtu fólks á fyrstu dögum sínum sem borgarstjóri. En á einhvern furðulegan hátt hefur fjarað hægt og sígandi undan honum og staða hans veikst. Núna er hann búinn að vera. Hann var í raun settur af um síðustu helgi þegar „börnin hans í borgarstjórn“ gerðu uppreisn gegn „pabba gamla“ vegna Orkuveitumálsins. Vilhjálmur mun sitja út kjörtímabilið sem borgarstjóri en það er afar ólíklegt að hann leiði flokkinn fyrir næstu borgarstjórnarkosningar. Hann þarf þá að sýna meiri kænsku en hann hefur gert að undanförnu. Og hann þarf örugglega að byrja á því að fá sér nýjan ráðgjafa og aðstoðarmann.

Flesta setti hljóða sl. sumar þegar Vilhjálmur tók að skipta sér af bjórsölu ÁTVR í Austurstræti og óskaði eftir því að slökkt yrði á kælinum og hætt yrði að selja bjór í lausu. Einhverra hluta vegna varð Vínbúðin við ósk hans og slökkti á kælinum en sagðist ekki geta hætt að selja bjór í lausu. Það var svo sem ekki gert mikið úr þessu háttalagi borgarstjóra; nema að flestir hlógu. En samt...þetta var svolítið skrítið.

Áður hafði Vilhjálmur borgarstjóri vakið athygli á því að hann vildi ekki að fyrirtækið Háspenna ræki fjárhættuspilakassa í Mjóddinni á þeim forsendum að Mjóddin væri í fjölskylduhverfi. Hvaða hverfi eru ekki fjölskylduhverfi? Þannig var spurt. Spilakassar eru úti um allan bæ í öllum söluturnum, bæði í úthverfunum og miðbænum. En á borgarstjóra var á þessum tíma að heyra að upplagt væri að gera Grandann að eins konar Las Vegas – þar væri rétti staðurinn til að leggja undir og þar væri minna um illa lyktandi utangarðsmenn sem lónuðu um skakkir við kassana.

En Vilhjálmur borgarstjóri gekk hreint til verks og lét borgina kaupa húsnæði Háspennu í Mjóddinni fyrir 92 milljónir og til viðbótar fékk Háspenna einbýlishúsalóð við Starhaga sem borgarstjóri sagði vera 30 milljóna virði. Ég sá það á visir.is að Háspenna seldi lóðina örfáum mánuðum seinna á 50 milljónir króna.

Orkuveitumálið er að vinda hratt upp á sig. Það hefur eiginlega allt verið gert vitlaust sem hægt er að gera vitlaust í þessu máli. Það hlægilega er að Vilhjálmur borgarstjóri og Björn Ingi hafa í raun engu ráðið í þessu máli. Þeir hafa bara gert það sem Guðmundur Þóroddsson, forstjóri Orkuveitunnar undanfarin ár og núverandi forstjóri Reykjavík Energy Invest (REI), hefur sagt þeim að gera. Þeir vissu ekkert um kaupréttarsamningana vegna þess að Guðmundur og kó. voru í raun að semja við sjálfa sig. „Þetta kom frá þeim, þeir lögðu þetta til,“ sagði Björn Ingi í Kastljósi. Þá hefur mikill skuggi fallið á orðstí Bjarna Ármannssonar, stjórnarformanns REI, í þessu máli. Bjarni er auðvitað alltof klár til að halda á málum með þeim hætti sem hann hefur gert.

Brandarinn heldur áfram. Hann snýst um forkaupsrétti út og suður. Hver má kaupa hvað? Á Geysir Green Energy forkaupsrétt á hlut REI í Hitaveitu Suðurnesja. Þar eru borgarstjóri og Hjörleifur Kvaran, forstjóri Orkuveitu Reykjavíkur, ekki sammála. Ég trúi því að Geysir Green eigi forkaupsréttinn og að FL Group, helsti eigandi fyrirtækisins, með þá Jón Ásgeir og Hannes Smárason í fararbroddi sé í reynd búið að eignast þetta vinsæla orkufyrirtæki á Suðurnesjunum. Kannski var það keppikeflið allan tímann. Og þá vefst mönnum tunga um tönn um það hvort Geysir Green Energy og aðrir hluthafar í hinu sameinaða orkubúnti eigi forkaupsréttinn þegar 35,5% hlutur Orkuveitu Reykjavíkur í REI verður seldur.

Borgarstjórnarflokkur Sjálfstæðisflokksins hefur allur beðið skipbrot í Orkuveitumálinu. Hann gagnrýndi Alfreð Þorsteinsson stöðugt fyrir að láta Orkuveituna vera í gæluverkefnum. En viti menn, það spruttu upp nokkrir nýir Alfreðar um leið og sá gamli var farinn og þeir hófust handa með dótturfélagið REI og vildu í áhættusama útrás – þótt þeir væru á móti fjárhættuspilakössum í Mjóddinni.

Það munu engin höfuð fjúka í þessu máli og það verður að mestu gleymt eftir nokkra mánuði. Það er langt til kosninga og þetta mál nýtist ekki hinni skelleggu Svandísi Svavarsdóttur sem slær sér tímabundið upp á málinu þessa dagana. En Vilhjálmur borgarstjóri missti hins vegar hin pólitísku völd um helgina; hann verður áfram borgarstjóri, (enga glundroðakenningu takk) en Gísli Marteinn og hin harðsnúna Hanna Birna eru núna leiðtogarnir.

Nema Svandís Svavarsdóttir og Björn Ingi myndi nýjan meirihluta – með aðstoð Dags og Margrétar Sverrisdóttur. Það væri svo sem eftir öðru. Alfreðar eru aldrei langt undan þegar kemur að því að plotta um völd.

Jón G. Hauksson

[email protected]